สทนช. ระบุ ช่วงปลายสัปดาห์ตอนบนของประเทศอากาศจะอุ่นขึ้น 1-3 องศาเซลเซียส ส่วนภาคใต้ฝนตกต่อเนื่อง
สำนักงานทรัพยากรน้ำแห่งชาติ (สทนช.) ระบุ ช่วงปลายสัปดาห์ตอนบนของประเทศอากาศจะอุ่นขึ้น 1-3 องศาเซลเซียส ส่วนภาคใต้ฝนตกต่อเนื่อง

นายสมเกียรติ  ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า ภาคเหนืออากาศเย็นถึงหนาว  ภาคตะวันออกเฉียงเหนือ ภาคกลางและภาคตะวันออก อากาศเย็นกับมีหมอกบางในตอนเช้าและมีฝนเล็กน้อย โดยบริเวณยอดดอยอากาศหนาวถึงหนาวจัดกับน้ำค้างแข็ง ส่วนภาคใต้ฝนตกต่อเนื่องและฝนตกหนัก โดยเฉพาะบริเวณจังหวัดชุมพร สุราษฎร์ธานีและจังหวัดนครศรีธรรมราช ซึ่งปริมาณฝน 24 ชั่วโมงที่ผ่านมามีฝนตกหนักถึงหนักมาก บริเวณอำเภอสิชล อำเภอขนอม จังหวัดนครศรีธรรมราช และอำเภอพุนพิน จังหวัดสุราษฎร์ธานี 
สำหรับช่วงวันที่ 30 พฤศจิกายนถึง 4 ธันวาคม ประเทศไทยตอนบนอุณหภูมิจะสูงขึ้น 1-3 องศาเซลเซียส มีหมอกในตอนเช้าและหมอกหนาบางพื้นที่ สําหรับภาคใต้ยังคงมีฝนตกต่อเนื่องและฝนตกหนักบางแห่ง
 
สำหรับสถานการณ์น้ำภาคใต้ พบน้ำท่าในแม่น้ำสายหลักอยู่ในเกณฑ์น้ำมาก โดยต้องเฝ้าระวังอ่างเก็บน้ำขนาดใหญ่ในพื้นที่ภาคใต้ คือ เขื่อนแก่งกระจาน จังหวัดเพชรบุรี มีปริมาณน้ำร้อยละ 89 ระบายออกวันละ 3.89 ล้านลูกบาศก์เมตร และเขื่อนปราณบุรี จังหวัดประจวบคีรีขันธ์ มีปริมาณน้ำร้อยละ 89 ระบายออกวันละ 1.32 ล้านลูกบาศก์เมตร และยังต้องติดตามสถานการณ์น้ำอย่างใกล้ชิด